Rokiškio rajono savivaldybės smulkaus ir

vidutinio verslo plėtros programos nuostatų

7 priedas

**SUBSIDIJOS VERSLO IDĖJAI ĮGYVENDINTI PROJEKTŲ KONKURSO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Subsidijos verslo idėjai įgyvendinti projektų konkurso organizavimo tvarkos aprašas (toliau – Aprašas) nustato Rokiškio rajono savivaldybės smulkaus ir verslo plėtros programos nuostatų (toliau – Nuostatai) 4.4.16 punkte nurodytos programos priemonių krypties gavėjų atrankos konkurso (toliau – Konkursas) sąlygas, organizavimo tvarką bei atrankos kriterijus.

2. Konkursas organizuojamas ir finansinė parama skiriama vadovaujantis Nuostatais.

3. Apraše naudojamos sąvokos suprantamos taip, kaip yra pateikta Nuostatuose.

4. Konkurso tikslas – pagal nustatytus kriterijus atrinkti geriausius verslo projektus, kuriems įgyvendinti bus skiriama savivaldybės finansinė parama. Už I-ą vietą skiriama maksimali 5000 Eur parama, už II-ą – 4000 Eur parama, už III-ą – 3000 Eur parama.

**II SKYRIUS**

**KONKURSO SĄLYGOS IR ORGANIZAVIMO TVARKA**

5. Informacija apie organizuojamą konkursą skelbiama savivaldybės internetiniame tinklapyje ir kitomis elektroninėmis priemonėmis.

6. Konkurso organizavimo etapai:

|  |  |
| --- | --- |
| Skelbiamas kartu su kvietimu teikti paraiškas verslo subjektams, priimamos kvietime nurodytu terminu. | Konkurso paskelbimas ir paraiškų priėmimas |
| 5 d. d. nuo paraiškos gavimo dienos | Paraiškų tikrinimas ir patikslinimas |
| Artimiausio SVV plėtros programos vertinimo komisijos posėdžio metu | Paraiškų vertinimas. |
| Per 3 d. d. nuo SVV plėtros programos vertinimo komisijos posėdžio | Konkurso nugalėtojų paskelbimas |
| Per 5 d. d. nuo konkurso nugalėtojų paskelbimo dienos. | Sutarčių su nugalėtojais pasirašymas |
| Parama išmokama per 5 d. d. po to, kai verslo subjektas pristato registracijos ar įsigytos nepertraukiamos individualios veiklos pažymos kopiją. | \*Paramos išmokėjimas įregistravus verslo subjektą, ar įsigijus nepertraukiamą individualios veiklos pažymą arba verslo liudijimą. Veikla, nuo paramos išmokėjimo turi būti vykdoma ne trumpiau nei vienerius metus.  |
| 12-as mėnuo nuo lėšų naudojimo sutarties sudarymo | Galutinės ataskaitos pateikimas. |

7. Dalyvauti konkurse gali Rokiškio rajono savivaldybėje gyvenamąją vietą deklaravę fiziniai asmenys nuo 16 metų amžiaus, kurie gavę paramą įsipareigoja per 15 darbo dienų nuo paramos skyrimo dienos įkurti SVV subjektą paraiškoje nurodytai veiklai vykdyti ir veiklą vykdyti ne mažiau kaip 1 metus. Verslo subjektas turi būti registruotas Rokiškio rajone.

8. Konkurso dalyviai užpildo paraišką (8 priedas), kurioje pateikiami duomenys, reikalingi verslo idėjos projekto vertinimui, ir sutikimą dėl asmens duomenų viešinimo (4 priedas).

9. Paraiškos ( 8 priedas) Programos sekretoriaus priimamos atspausdintos ir pasirašytos fiziniu ar el. parašu arba gali būti atsiųstos konkurso kvietime paskelbtu el. paštu pasirašytos e-parašu.

10. Priimtos paraiškos patikrinamos, jei reikia, papildomos, ir perduodamos Komisijos įvertinimui.

11. Vienas fizinis asmuo per vienerius metus gali pateikti vieną paraišką Subsidijos verslo idėjai įgyvendinti projektų konkursui.

**III SKYRIUS**

**VERSLO IDĖJOS PROJEKTŲ ATRANKOS KRITERIJAI IR DALYVIŲ VERTINIMAS**

12. Verslo projekto atrankos kriterijai:

12.1. Verslo projekto įgyvendinimo realistiškumas;

12.2. Kuriamo ar tobulinamo produkto ar paslaugos išskirtinumas, inovatyvumas;

12.3. Kuriamo ar tobulinamo produkto ar paslaugos reikalingumas ir naudingumas potencialiam vartotojui, verslo plėtros galimybės;

12.4. Verslo idėjos išsamumas ir pagrįstumas (verslo organizavimo ir valdymo, galimų rizikų įvertinimas, rinkodaros strategijos, pardavimų plano, prognozuojamo pelno, pateikiamos išlaidų sąmatos ir pan. pagrįstumas);

12.5. Planuojamas sukurti darbo vietų skaičius.

13. Jei paraiškoje pateiktos informacijos nepakanka įvertinti verslo projektui, komisija gali pakviesti pareiškėją pristatyti verslo projektą.

14. Kiekvienas komisijos narys įvertina paraiškoje pateiktą informaciją apie verslo projektą pagal nustatytus kriterijus .

15. Vertinimai įrašomi į vertinimo lentelę (9 priedas). Visų komisijos narių pagal visus kriterijus pateikti verslo projekto įvertinimai sudedami ir padalinami iš vertinimą atlikusių komisijos narių skaičiaus (išvedamas aritmetinis vidurkis).

16. Įvertinimas:

nuo 50 iki 45 balų – projektui rekomenduotina skirti I- ą vietą;

nuo 44 iki 35 balų – projektui rekomenduotina skirti II- ą vietą;

nuo 34 iki 25 balų – projektui rekomenduotina skirti III- ą vietą;

mažiau nei 25 balai- projektas atmestinas ir nerekomenduotinas finansuoti.

17. Esant mažesniam paraiškų skaičiui nei trys, komisija siūlo sumą (Eur) verslo idėjai įgyvendinti.

**IV SKYRIUS**

**KONKURSO REZULTATŲ PASKELBIMAS IR FINANSINĖS PARAMOS SKYRIMAS**

18. Komisija protokoliniu sprendimu patvirtina konkurso nugalėtojus. Informacija apie konkurso nugalėtojus skelbiama Rokiškio rajono savivaldybės internetinėje svetainėje. Konkurso dalyviai apie konkurso rezultatus informuojami asmeniškai.

19. Per 5 d. d. nuo nugalėtojų paskelbimo dienos su konkurso nugalėtoju turi būti pasirašyta finansavimo sutartis ir pervedamos lėšos (10 priedas).

20. 12 mėn. nuo sutarties įsigaliojimo dienos paramos administratorius vykdo paramos gavėjų veiklos ir sutarties sąlygų laikymosi kontrolę, pagal pateiktą ataskaitos formą (11 priedas). Galutinė ataskaita komisijai pateikiama 12-ą mėnesi nuo sutarties pasirašymo dienos. Nustačius sutarties sąlygų nesilaikymo ar ekonominės veiklos vykdymo pažeidimų atvejus komisija informuojama nedelsiant bei artimiausiame komisijos posėdyje sprendžiamas sutarties nutraukimo ir išmokėtos paramos sugrąžinimo klausimas.

**V SKYRIUS**

**KITOS NUOSTATOS**

21. Tai, kas nereglamentuota Apraše, sprendžiama taip, kaip numatyta Nuostatuose ir Lietuvos Respublikos teisės aktuose.